Broj: 711-I-273-P-337-21/22-02-21

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka3., 4. i 5.. Zakona o sprječavanju sukoba interesa („Narodne novine“143/21 u daljnjem tekstu: ZSSI), **na zahtjev Ljubice Belobrk Flamaceta, pročelnice Koprivničko-križevačke županije, za davanjem očitovanja Povjerenstva,** na 153. sjednici održanoj dana 28. prosinca 2021.g. daje sljedeće

 **OČITOVANJE**

1. **Za tumačenje članka 4. stavaka 3. i 5. ZSSI-a u pogledu obveza člana predstavničkog tijela jedinice lokalne i područne (regionalne) samouprave u svezi s prijavljivanjem vlasništva udjela u poslovnom subjektu kao i nastanka poslovnog odnosa poslovnih subjekata u vlasništvu članova predstavničkih tijela i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela, upućuje se podnositeljica obratiti Ministarstvu pravosuđa i uprave kao nadležnom tijelu.**
2. **Temeljem članka 10. stavak 4. ZSSI-a obveznici koji su bili dužnosnici i prije stupanja ZSSI-a na snagu 25. prosinca 2021., dužni su podnijeti imovinsku karticu Povjerenstvu do 31. siječnja tekuće godine za prethodnu godinu, na postojećem obrascu.**

Obrazloženje

Zahtjev za očitovanjem podnesen je od strane Ljubice Belobrk Flamaceta, pročelnice Upravnog odjela za poslove Županijske skupštine i pravne poslove Koprivničko- križevačke županije, te je u Povjerenstvu zahtjev zaprimljen pod poslovnim brojem 711-U-6135-P-337/21-01-5 dana 27. prosinca 2021. g., povodom kojeg se vodi predmet broj P-337/21.

U predmetnom zahtjevu podnositeljica traži mišljenje vezano za postupanje obveznika temeljem članka 4. stavaka 3. i 5. ZSSI-a navodeći da u prijelaznim i završnim odredbama ZSSI-a nisu regulirani rokovi za podnošenje obavijesti iz članka 4. stavaka 3. i 5. ZSSI-a za članove predstavničkih tijela kojima je mandat počeo teći s danom konstituiranja predstavničkih tijela nakon provedenih lokalnih izbora u 2021. godini te postavlja upit odnose li se navedene odredbe na članove predstavničkih tijela koji će biti izabrani na idućim lokalnim izborima ili i na postojeće članove.

Ukoliko se predmetne odredbe odnose i na postojeće članove, podnositeljica traži mišljenje u kojem roku isti trebaju ispuniti svoju obvezu, te trebaju li članovi predstavničkih tijela koji se nalaze u nekom poslovnom odnosu s jedinicom lokalne samouprave u 2021. godini takav poslovni odnos obuhvatiti u svojoj obavijesti ili se odredba odnosi isključivo na poslovne odnose koji će se ostvariti od stupanja na snagu novog Zakona.

Također traži pojašnjenje oko podnošenja imovinskih kartica, s obzirom da je ZSSI-om koji je stupio na snagu 25. prosinca 2021. godine propisano da će sadržaj imovinske kartice biti propisan novim Pravilnikom, kojeg je povjerenstvo dužno donijeti u roku od 60 dana od stupanja na snagu zakona, te ukoliko Pravilnik ne bude donesen do 31. siječnja 2022. godine hoće li ispravno postupiti stari zakonski obveznici ako do 31. siječnja podnesu imovinsku karticu na starom obrascu.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 4. stavkom 3. ZSSI-a propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta.

Sukladno članku 4. stavku 4. ZSSI-a popis udjela iz stavka 3. toga članka objavljuje se i redovito ažurira na mrežnim stranicama jedinice lokalne i područne (regionalne) samouprave.

Nadalje, prema članku 4. stavku 5. ZSSI-a, član predstavničkog tijela dužan je pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član.

Nadzor nad ispunjenjem obveza iz stavaka 3., 4. i 5. toga članka, prema članku 4. stavku 6. ZSSI-a, provodi Povjerenstvo.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. ZSSI-a nije propisano da bi članovi predstavničkih tijela jedinica lokalne i regionalne (područne) samouprave bili obveznici u smislu odredbi istog zakona te ih stoga povodom obnašanja navedene javne dužnosti ne obvezuju odredbe toga Zakona.

U ovome se slučaju podnositelj traži tumačenje o tome na koga se sve odnosi i kako treba postupiti član ili predsjednik predstavničkog tijela jedinice lokalne samouprave odnosno samo predstavničko tijelo ukoliko postoje ili nastanu okolnosti koje su predviđene kao razlog obavještavanja u članku 4. ZSSI-a. Iz navedenog proizlazi da predmetni zahtjev nije postavljen u pogledu dvojbe koja bi bila povezana s obnašanjem dužnosti nekog obveznika iz članka 3. ZSSI-a.

Nadalje, izbor, sastav, nadležnosti te način obnašanja dužnosti člana predstavničkog tijela jedinice lokalne samouprave, kao druge javne dužnosti izvan kruga obveznika primjene ZSSI-a, propisani su odredbama Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.) te Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 137/21.).

Iako Povjerenstvo provodi nadzor nad ispunjenjem obveza iz članka 4. stavaka 3. i 5. ZSSI-a, obzirom da daje očitovanje u situaciji kada postoji dvojba u pogledu primjene ZSSI-a u kojoj se može naći obveznik iz članka 3. predmetnog Zakona, a ovdje se ne radi o takvoj dvojbi, upućuje se podnositelj da se sa zahtjevom kako postupiti u pogledu obveze člana predstavničkog tijela jedinice lokalne i područne (regionalne) samouprave u svezi s prijavljivanjem vlasništva udjela u poslovnom subjektu kao i nastanka poslovnog odnosa poslovnih subjekata u osobnom vlasništvu člana predstavničkih tijela kao i vlasništvu članova njegove obitelji s jedinicom u kojoj obnaša dužnost člana predstavničkog tijela, obrati Ministarstvu pravosuđa i uprave, koje tumači odredbe Zakona o lokalnoj i područnoj (regionalnoj) samoupravi i Zakona o lokalnim izborima.

Članak 4. stavak 5. ZSSI-a primjenjuje se na poslovne odnose poslovnih subjekata u vlasništvu članova predstavničkih tijela i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te s trgovačkim društvima i drugim pravnim osobama kojima je ta jedinica osnivač ili član, koji su nastali nakon njegovog stupanja na snagu, dok se u odnosu na dužnost obavješćivanja predstavničkog tijela o takvim poslovnim odnosima koji su nastali prije stupanja na snagu ZSSI-a, upućuje podnositeljica obratiti Ministarstvu pravosuđa i uprave kao nadležnom tijelu.

Članak 10. stavak 4. ZSSI-a propisano je da su obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 11. ZSSI-a detaljno je propisan sadržaj imovinske kartice i način njenog podnošenja te je u stavku 10. istog članka određeno da obrazac imovinske kartice utvrđuje Povjerenstvo pravilnikom.

Članak 59. ZSSI-a stavak 1. propisano je da će Povjerenstvo pravilnik iz članka 11. stavka 10. ZSSI donijeti u roku od 60 dana od dana stupanja na snagu toga Zakona.

Članak 59. ZSSI-a stavak 2. propisano je da osobe iz članka 3. ZSSI-a koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Članak 59. ZSSI-a stavak 3. propisano je da osobe iz članka 3. ZSSI-a koje su u vrijeme stupanja na snagu ZSSI-a bile obveznici podnošenja imovinske kartice na temelju Zakona o sprječavanju sukoba interesa (»Narodne novine«, br. 26/11., 12/12., 126/12., 48/13., 57/15. i 98/19. dalje u tekstu: ZSSI/11) nisu dužne podnijeti imovinsku karticu iz stavka 2. ovoga članka, već trebaju dopuniti imovinske kartice podacima propisanim pravilnikom iz stavka 1. ovoga članka, prilikom podnošenja iduće imovinske kartice sukladno odredbama članka 10. ovoga Zakona.

 Slijedom navedenog temeljem članka 10. stavak 4. ZSSI-a, zatečeni obveznici iz članka 59. stavak 3. ZSSI-a dužni su podnijeti imovinske kartice Povjerenstvu do 31. siječnja tekuće godine za prethodnu godinu na postojećem obrascu.

Ukoliko obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. ZSSI-a, Povjerenstvo će pokrenuti postupak protiv obveznika zbog povrede odredbi o podnošenju imovinske kartice sukladno članku 14. stavak 1. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Ljubica Belobrk Flamceta, putem dostavljene e-mail adrese
2. Objava na internetskoj stranici Povjerenstva
3. Pismohrana